Tað stóð á eina løtu, men samanlagt varð talan um uppibornan sigur, tá vit í gjár vitjaðu á Skála Eftir at vit við sigrum á ÍF og TB fingu gongd aftur á stigasavnanina, var talan um stóra styrkisroynd, tá vit í gjár vitjaðu hjá Skála, sum veruliga hevur bitið frá sær í ár. Erling var aftur í miðverjuni, og hann og liðfelagarnir settu seg hampuliga skjótt á dystin. Onkra ferð hevði Skála-málverjin góðar bjargingar, og tað tóktist eina mest vera ein spurningur um tíð, áðrenn vit løgdu okkum á odda, tá Skála brádliga gav okkum ein frammaná. Frísparkið, sum varð gjørt, var av tí heldur óneyðuga slagnum, men tað legði Niels Pauli Danielsen líka í. Fyrra royndin endaði í múrinum, men tá retururin varð sendur móti málinum, smoygdi bólturin sær undir múrin og inn um nærra stólpan. Tað tók okkum tíbetur ikki langa tíð at svara aftur. Gott uppspæl endaði við, at Lukasz kom í góða støðu í høgra borði, og skjótt samanspæl við Árna setti Benjamin upp til skot, og so var aftur javnt. Restina av fyrra hálvleiki høvdu vit greiða yvirvág, hóast Skála ta einu ferðina var sera nær við, tá Hans bjargaði. Vit hildu fram við sama lag eftir steðgin, men tað tók sína tíð, áðrenn vit komu framum. Brian arbeiddi allan dystin knallhart á toppinum, og tá Skála verjan ikki fekk ruddað nóg væl burtur, tók Skála-maðurin hjá okkum sakina í egnar hendur og langaði bóltin í netið. Hetta noyddi vertirnar longur fram á vøllin, og tað hóvaði okkum bara væl. Vit skaptu fleiri góðar støður, og við bara eitt lítið sindur av neyvleika, kundu vit økt um munin, men so varð tó ikki. Ístaðin máttu vit aftur sita á nálum til seinasta bríksl, áðrenn sigurin varð staðfestur. Tey trý stigini lyfta okkum fyribils upp á silvurplássið á talvuni. Gaman í eru onnur, sum spæla sunnudagin, men stigini verða so ikki tikin frá okkum, og sum heild tykist tað, sum hava vit veruliga fingið ferð á eftir ein lítlan niðurtúr.